section_heading: Zemljopisne osobine
paragraph_text: Bitolj se nalazi na jugozapadu Republike Makedonije, na dijelu gdje se obronci planine Baba spuštaju u najveću makedonsku dolinu - Pelagoniju. Grad se prostire duž korita male rijeke Dragor koja teče kroz grad. Grad se nalazi na 615 metara nadmorske visine i na svega 14 kilometara od grčke granice. Bitolj je još od antike bio križanje važnih prometnih pravaca koji povezuju Jadransko i Egejsko more, te južni Balkan sa srednjom Europom. Preko Bitolja i Florine išla je pruga barona Hirscha za Atenu.